12-09-2016
V reakcii na neustále stúpajúci dopyt po dodávkových automobiloch uvádza Toyota na trh nový model dodávky PROACE VAN. Premiérový model ponúka širokú škálu riešení pre podnikateľov vrátane jedinečnej verzie PROACE Van City s dĺžkou iba 4,6 m, ktorá predstavuje nový podsegment v triede úžitkových automobilov. Ceny začínajú od 14 955 Eur (17 594 Eur s DPH).
Podnikatelia na Slovensku nakupujú stále viac dodávkových automobilov do 3,5 t. Nová dodávka PROACE Van ponúka mnoho rôznych úžitkových variantov, ktoré plne zodpovedajú potrebám slovenských firiem. Zákazníci si môžu vybrať spomedzi troch dĺžok karosérie, dvoch rázvorov náprav, dvoch stupňov výbavy a piatich motorov, ktoré spolupracujú s manuálnou aj automatickou prevodovkou. Vďaka mnohým konfiguráciám dverí, okien a typov karosérie, ako aj vybavenia nákladového priestoru sa môžu automobily prispôsobiť individuálnym potrebám.
Auto na mieru
Trojmiestna dodávka PROACE Van City s dĺžkou 4,6 m je najkratším automobilom v segmente MDV (Medium Duty Vehicle) a jednoznačne sa zaraďuje medzi segmenty CDV a MDV. Vďaka premyslenému dizajnu interiéru sa automobil vyznačuje kapacitou typickou pre stredne veľkú dodávku, pričom dosahuje spotrebu paliva na podobnej úrovni ako malé dodávky (od 5,5 l/100 km). Do nákladového priestoru s objemom 4,6 m3, dĺžkou 2,1 m a šírkou 1,6 m je možné naložiť tovar s hmotnosťou do 1000, resp. 1250 kg pri zvýšenej kapacite vozidla. Najmenší PROACE je dostupný s dvomi 1,6-litrovými motormi D-4D s výkonom 95 alebo 115 koní. Ceny začínajú od 14 955 Eur bez DPH (17 594 Eur s DPH) za verziu Live, pričom verzia Active je drahšia iba o 900 Eur bez DPH. PROACE City je dostupný ako skriňový dodávkový automobil a tiež v čiastočne alebo plne presklenej verzii.
Dodávka PROACE Van (Medium) má dĺžku 4,9 m a rázvor náprav 3,2 m, čo sa premieta do dĺžky nákladového priestoru 2,5 m a objemu 5,3 m3. V závislosti od verzie predstavuje maximálna kapacita 1000 až 1400 kg. Stredne veľký PROACE je dostupný so širokým spektrom motorov s dvojakým objemom a až v piatich variantoch výkonu od 95 do 180 koní. Pohodlie pri šoférovaní zvyšuje automatická prevodovka, ktorá spolupracuje s 2,0-litrovým motorom s výkonom 180 koní. Všetky motory sa vyznačujú najnižšími emisiami CO2 vo svojich triedach v segmente MDV a spĺňajú normu Euro 6. Verzia Medium je dostupná so skriňovou karosériou, ako čiastočne alebo plne presklený dodávkový automobil, s dvomi radmi sedadiel, vo verzii kombi a s platformou. Ceny začínajú od 15 274 Eur bez DPH (17 969 Eur) pre verziu Live a od 16 174 Eur bez DPH (19 029 Eur s DPH) pre verziu Active.
Verzia PROACE Van (Long) s tým istým rázvorom náprav má predlžený zadný previs, ktorý zväčšuje dĺžku vozidla na 5,3 m. Automobil bude dostupný ako skriňový, čiastočne alebo plne presklený dodávkový automobil, ako verzia s dvomi radmi sedadiel a kombi. Nákladová časť s dĺžkou 2,8 m a šírkou 1,6 m zaisťuje objem nákladového priestoru na úrovni 6,1 m3. Maximálna kapacita predstavuje 1200 až 1400 kg. Navyše ponúka paletu motorov s výkonom 95, 120 a 150 koní s manuálnou prevodovkou a 180 koní s automatickou prevodovkou. Najdlhšia dodávka PROACE Van (Long) bude na slovenský trh uvedená koncom roka 2016.
Stupne výbavy
Základný stupeň Live obsahuje centrálne zamykanie, elektrické ovládanie okien vpredu, 12 V zásuvku na prístrojovej doske, sedadlo vodiča s lakťovou opierkou, textilné čalúnenie a plnú priečku nákladového priestoru. Bezpečnosť zaisťujú airbagy, ktoré chránia vodiča a 2 spolujazdcov, elektronický stabilizačný systém (ESC), asistent rozjazdu do kopca (HAC), systém prerušenia prívodu paliva v prípade nárazu a upozornenie na nezapnuté bezpečnostné pásy. Ukazovateľ zaradeného prevodového stupňa podporuje vodiča pri efektívnejšom jazdení a, podobne ako systém štart/stop, je dostupný s takmer všetkými typmi motorov.
Verzia Active je obohatená o klimatizáciu a audiosystém s integrovaným displejom, rozhraním Bluetooth a USB vstupom. Sedadlo vodiča je výškovo nastaviteľné a nastaviteľná je aj bedrová opierka sedadla vodiča. Automobil poskytuje väčšie pohodlie pri používaní tiež vďaka dodatočným 12 V zásuvkám v priečke a v zadnej časti vozidla, ako aj vďaka kľúču s diaľkovým ovládaním. Priečka nákladového priestoru je v tejto verzii presklená a textilné čalúnenie má vinylové prvky, čo zvyšuje jeho trvácnosť a uľahčuje čistenie.
Maximálna funkčnosť
Prednosťou verzie Active je systém Smart Cargo, ktorého súčasťou je otváracia priečka a zdvíhateľné predné sedadlo spolujazdca. Vďaka tomu je možné zväčšiť dĺžku nákladového priestoru o 1,16 m a úložnú kapacitu o 0,5 m3. V rámci tejto možnosti získava automobil ďalší odkladací priestor pod prostredným sedadlom spolujazdca a sklápací stolík pripevnený k operadlu sedadla, ktorého súčasťou je držiak na bezpečné pridržanie predmetov, ako sú dokumenty alebo notebook.
Prednosťou všetkých verzií sú praktické, posuvné bočné dvere (vo verzii Medium a Long sú dostatočne široké, aby sa cez ne zmestila europaleta) a dvojité zadné dvere, ktoré je možné otvoriť v uhle 180°. Na výber sú tiež automatické posuvné bočné dvere. Štandardne montované zadné dvere rozdelené v pomere 50 : 50 sa môžu nahradiť 3 alternatívnymi konfiguráciami, ktoré zlepšujú úžitkové vlastnosti automobilu.
Rozsiahly zoznam voliteľných prvkov a príslušenstva umožňuje prispôsobiť automobil rôznym potrebám. Patria sem riešenia, ktoré uľahčujú používanie (bezkľúčové otváranie automobilu, automatické svetlá a stierače, parkovacie senzory vpredu a vzadu, spätná kamera, multimediálny systém Toyota PRO-Touch, 7-palcový farebný dotykový displej, elektrické ovládanie zrkadiel), ako aj riešenia, ktoré zvyšujú univerzálnosť vozidla (zväčšený nákladový priestor, väčšia svetlá výška a terénne schopnosti), dotvárajú jeho dizajn (17-palcové disky, lakované nárazníky, kľučky dverí a vonkajšie spätné zrkadlá vo farbe karosérie, bočné ochranné prvky) a zvyšujú bezpečnosť (bočné airbagy, xenónové svetlá, hmlové svetlá).
Široká škála príslušenstva umožňuje prispôsobiť dodávkový automobil PROACE VAN konkrétnym potrebám používateľov. Patria sem dodatočné zvukové a tepelné izolácie, zadný rebrík, trvalo namontované alebo odnímateľné ťažné zariadenie, strešné lišty s valčekmi, strešné nosiče a tyčové nosiče, ako aj iné príslušenstvo, ktoré špeciálne pre tento model vyvinula spoločnosť Würth.
Bezpečnosť a záruka
Automobil ponúka rovnaký bezpečnostný štandard ako ostatné autá značky Toyota. Osobná verzia, PROACE Verso, získala 5 hviezdičiek v nárazových testoch Euro NCAP. Tak v osobných, ako aj v úžitkových verziách modelu PROACE je dostupný balík aktívnych bezpečnostných technológií Toyota Safety Sense. Ako na každý automobil japonskej značky bude aj na dodávkový automobil PROACE VAN poskytovaná záruka 3 roky alebo do najazdenia 100 000 km.